ནད་དང་རིམས་ཀུན་དང༌། །བགེགས་རིགས་བརྒྱད་ཁྲི་
གདོན་ཆེན་བཅོ་ལྔ་སོགས། །ལུས་སྲོག་དགེ་ལ་བར་དུ་གཅོད་པ་ཡི། །འབྱུང་པོའི་གནོད་
པ་ཞི་བར་མཛད་དུ་གསོལ། །སྐར་མདའ་ལྟུང་དང་ས་གཡོས་འཇིགས་པ་དང་། །བྱད་སྟེམས་
མཐུ་དང་ཐོག་ཆེན་འབེབས་པ་སོགས། །མི་དང་མི་མ་ཡིན་གྱི་གནོད་པ་དང༌། །ཉེར་འཚེ་
ཐམས་ཅད་ཞི་བར་མཛད་དུ་གསོལ། །གློ་བུར་ཡེ་འདྲོག་གནོད་པ་མ་ལུས་དང༌། །དུག་
དང་སྦྱར་དུག་ཁ་ཟས་མ་ཞུ་དང༌། །འཁོན་དང་ཉམས་གྲིབ་འབགས་དང་མི་གཙང་སོགས། །
དྲི་མ་ཐམས་ཅད་ཞི་བར༴ དེ་ལྟར་ཕྱི་ནང་ལུས་སེམས་སྡུག་བསྔལ་ཀུན། །རང་གི་ལས་
ལས་བྱུང་མོད་དེ་ལྟར་ནའང༌། །དབང་དང་སྟོབས་བཅུ་བརྙེས་པ་ཁྱོད་ཀྱི་མཐུས། །སྡུག་
བསྔལ་མཐའ་དག་ཞི་བར་མཛད་དུ་གསོལ། །ཁྱོད་ཀྱིས་བདག་གི་སྡུག་བསྔལ་ཟིལ་མནན་
ཅིང༌། །བདེ་བའི་ལས་འབྲས་བཟང་པོའི་གསོས་བཏབ་ནས། །ཡང་དག་བདེ་བ་ཆེན་པོའི་
ཏིང་འཛིན་གྱིས། །ལས་དང་ཉོན་མོངས་ཞི་བར༴ སྔོན་དུས་འཁོར་བར་ལན་མང་འཁོར་

35

གངས་ཅན་རིག་བཅུད་ལས།
དཔོན་སློབ་ངག་དབང་ལེགས་གྲུབ་ཀྱི་གསུང་པོད་འབུམ་བཞི་པ།
བའི་ཚེ། །གཞན་སྲོག་བཅད་དང་འཚོ་བ་ཕྲོགས་པ་སོགས། །ཚེ་ཐུང་འགྱུར་བའི་ལས་སྒྲིབ་
ཅི་བསགས་པ། །དེ་ཀུན་བྱང་ཞིང་དག་པར༴ །ཁྱད་པར་ཚེ་འདིར་ལས་དང་བསོད་ནམས་
ཚེ༑ ༑རྒུད་ཅིང་ཉམས་པའི་སྡུག་བསྔལ་རྒྱུ་བཅས་ཀུན། །ཁྱེད་ཀྱིས་འཆི་མེད་བདུད་རྩིའི་
ཆུ་རྒྱུན་གྱིས། །དེ་ཀུན་བྱང་ཤིང་བཀྲུ་བར་མཛད་དུ་གསོལ། །ཕུན་ཚོགས་ཕན་བདེ་འབྱུང་
བའི་སྒོ་གཅིག་པུ། །རྒྱལ་བའི་བསྟན་པ་ཆོས་ཀྱིས་གཟུང་བའི་ཕྱིར། །ཚེ་དང་བསོད་ནམས་
རྣམ་དག་ལས་བཟང་རྣམས། །ཡར་ངོའི་ཟླ་ལྟར་རྒྱས་པར༴ དུས་མིན་འཆི་བའི་དགྲ་ལས་
རྣམ་རྒྱལ་ཞིང༌། །ཚུལ་ཁྲིམས་དག་པའི་ལུས་བཟང་ཡུན་རིང་འཚོ། །ཁ་དོག་རྒྱས་ཤིང་དམ་
ཆོས་སྤྱོད་པ་དང༌། །ཚེ་གྲངས་དཔག་མེད་རྒྱས་པར༴ དཀོན་མཆོག་རྫས་དང་གཞན་ལས་
ཕྲོགས་པ་སོགས། །མ་དག་ལོག་པའི་འཚོ་བ་ཀུན་སྤངས་ནས། །སྡིག་མེད་ཆོས་དང་མཐུན་
པའི་ཁ་ཟས་ཀྱིས། །ལུས་ཀྱི་ཟོ་མདོག་རྒྱས་པར་༴ ནད་དང་གནོད་མེད་དགའ་མགུར་སྤྱོད་
པ་དང༌། །ཚེ་ཡི་བར་དུ་གཅོད་པ་ཀུན་ཞི་ནས། །བཤད་སྒྲུབ་བྱ་བས་ཉིན་མཚན་འདའ་བ་
སོགས། །རྣམ་དཀར་ཕྲིན་ལས་རྒྱས་པར༴ བདག་སོགས་གདུལ་བྱར་གྱུར་པ་ཐམས་ཅད་
ཀྱང༌། །ལས་འབྲས་ལྷུར་ལེན་གསུང་རབ་དོན་ལ་མཁས། །ཚུལ་ཁྲིམས་དག་ཅིང་ཐོས་ལ་
མངོན་བརྩོན་པས། །ཐུབ་བསྟན་ཕྱོགས་བཅུར་རྒྱས་པར༴ དེ་ལྟར་བསྟོད་ཅིང་གསོལ་བ་
བཏབ་པའི་མཐུས། །ཉིད་ཐུགས་འཆི་མེད་དབང་པོའི་བང་མཛོད་ལས། །རྨད་བྱུང་བློ་དང་
ཚེ་ཡི་ནོར་བླངས་ནས། །འགྲོ་བ་ཚེ་ཡི་དབུལ་བ་སེལ་གྱུར་ཅིག །ཅེས་དང༌།
འགྲོ་ལ་བདེ་སྐྱིད་འབྱུང་བའི་སྒོ་གཅིག་པུ། །ཀུན་མཁྱེན་རྒྱལ་བའི་བསྟན་པ་རིན་
པོ་ཆེ། །ཡུལ་དུས་གནས་སྐབས་ཀུན་ཏུ་མི་ཉམས་པར། །ཕྱོགས་མཐར་དར་ཞིང་རྒྱས་པར་
མཛད་དུ་གསོལ། །ཚད་མེད་མཁྱེན་དང་བརྩེ་བའི་དཔལ་མངའ་ཞིང༌། །རྒྱལ་བའི་བསྟན་
པ་སྲོག་བས་གཅེས་འཛིན་པའི། །མཚུངས་མེད་བླ་མ་དགེ་བའི་བཤེས་གཉེན་རྣམས། །
སྐུ་ཚེ་རིང་ཞིང་རྒྱས་པར་མཛད་དུ་གསོལ། །འགྲོ་ལ་དགེ་བའི་ལམ་བཟང་སྣང་མཛད་ཅིང་། །


36

གནས་བརྟན་བཅུ་དྲུག་བཅས་ལ་ཕྱག་མཆོད་གསོལ་བ་གདབ་པའི་ཆོ་ག
འཆད་དང་སྒྲུབ་པའི་བྱ་བ་ལྷུར་ལེན་པའི། །ཆོས་བྱེད་དགེ་འདུན་དེ་དག་ཞབས་བརྟན་
ཞིང༌། །ཕྲིན་ལས་ཕྱོགས་བཅུར་རྒྱས་པར་མཛད་དུ་གསོལ། །མི་རྣམས་ན་རྒ་འཆི་བའི་
འཇིགས་མེད་ཅིང༌། །འཇིག་རྟེན་ཡང་དག་ལྟ་བ་དང་ལྡན་པས། །ཕན་ཚུན་བྱམས་པའི་
ཡིད་དང་ལྡན་གྱུར་ཅིང༌། །ཚད་མེད་དགའ་བ་རྒྱས་པར་མཛད་དུ་གསོལ། །གྲོང་རྣམས་
འཇམ་པོའི་རླུང་གིས་གཡོ་བ་ཡིས། །བ་དན་དཀར་པོའི་ཕྲེང་བས་རབ་མཛེས་ཤིང༌།

།གོས་
བཟང་རིན་ཆེན་རྒྱན་དང་ལྡན་པ་ཡི། །འབྱོར་ལྡན་སྐྱེ་བོས་གང་བར་མཛད་དུ་གསོལ།
མཁའ་ལ་གློག་ཕྲེང་འགྱུར་བའི་སྤྲིན་མཛེས་ཤིང་། །ས་ལ་རྨ་བྱ་དགའ་བའི་གར་མཛེས་པ།
ཟིམ་བུ་དལ་གྱིས་འབབ་པའི་ཆར་རྒྱུན་གྱིས། །འགྲོ་རྣམས་དགའ་བ་རྒྱས་པར་མཛད་དུ་
གསོལ། །རི་རྣམས་རྩྭ་དང་མེ་ཏོག་འབབ་ཆུས་བརྒྱན། །ཀླུང་རྣམས་སྣ་ཚོགས་ཕྱུགས་དང་
འབྲུ་ཡིས་གང༌། །མི་རྣམས་རབ་ཏུ་དགའ་བའི་གླུ་ལེན་ཞིང༌། །དྲེགས་དང་འཐབ་རྩོད་མེད་
པར་མཛད་དུ་གསོལ། །རྒྱལ་པོས་ཆབ་སྲིད་ཞི་བས་ལེགས་སྐྱོང་ཞིང༌། །འབངས་རྣམས་
རྒྱལ་པོའི་བཀའ་ལུང་གུས་ལེན་པས། །ཕྱི་དང་ནང་གི་འཁྲུགས་རྩོད་ཉེར་ཞི་ནས། །རྫོགས་
ལྡན་བཞིན་དུ་བདེ་བར་མཛད་དུ་གསོལ། །གཙུག་ལག་ཁང་རྣམས་རྒྱལ་བའི་སྐུ་གཟུགས་
དང༌། །དམ་ཆོས་གླེགས་བམ་དུ་མས་རབ་མཛེས་པ། །ལྷ་རྫས་མཆོད་པའི་སྤྲིན་ཚོགས་
དཔག་མེད་ཀྱིས། །མཆོད་པའི་ཆར་ཆེན་རྒྱས་པར་མཛད་དུ་གསོལ། །དགོན་གནས་ཐམས་
ཅད་ཐུབ་བསྟན་སྐྱོང་བྱེད་པ། །བཤེས་གཉེན་ངུར་སྨྲིག་འཛིན་པས་ཡོངས་གང་སྟེ། །
འཆད་རྩོད་རྩོམ་པའི་བྱ་བས་དུས་འདའ་ཞིང༌། །ཀློག་དང་ཁ་ཏོན་རྒྱས་པར་མཛད་དུ་
གསོལ། །དགེ་བསྙེན་དགེ་ཚུལ་དགེ་སློང་ཕ་མ་རྣམས། །དྲི་མ་མེད་པའི་ཚུལ་ཁྲིམས་དང་
ལྡན་ཞིང༌། །རྣམ་དག་ཐོས་བསམ་བསྒོམ་པའི་བྱ་བ་ཡིས། །བདེ་གཤེགས་བསྟན་པ་རྒྱས་
པར་མཛད་དུ་གསོལ། །སྒྲུབ་པ་པོ་རྣམས་གཡེང་བ་ཀུན་སྤངས་ནས། །འཚེ་བ་ཀུན་བྲལ་
འདུ་འཛིས་རྣམ་དབེན་པའི། །ཞི་བའི་གནས་སུ་སྤོང་བ་ལྷུར་ལེན་པའི། །རྟོགས་པའི་ཡོན་
།
།
37

གངས་ཅན་རིག་བཅུད་ལས། དཔོན་སློབ་ངག་དབང་ལེགས་གྲུབ་ཀྱི་གསུང་པོད་འབུམ་བཞི་པ།

ཏན་རྒྱས་པར་མཛད་དུ་གསོལ། །ལྷག་པར་དད་པས་གསོལ་བ་འདེབས་བྱེད་པ། །སྒྲུབ་
པོ་བདག་ཅག་འཁོར་དང་བཅས་རྣམས་ལ། །ལོག་འཚོ་བྲལ་བའི་དཔལ་འབྱོར་ཕུན་ཚོགས་
དང༌། །ཚེ་དང་དམ་ཆོས་རྒྱས་པར་མཛད་དུ་གསོལ། །སྦྱིན་དང་ཚུལ་ཁྲིམས་བཟོད་དང་
བརྩོན་འགྲུས་དང༌། །བསམ་གཏན་ཤེས་རབ་བླ་ན་མེད་སོགས་ཀྱིས།
།རང་ལ་སངས་
རྒྱས་ཆོས་ཀུན་ཡོངས་རྫོགས་ནས། །ལུང་རྟོགས་ཡོན་ཏན་རྒྱས་པར་མཛད་དུ་གསོལ། །
སྦྱིན་དང་སྙན་པར་སྨྲ་བས་འཁོར་བསྡུས་ནས། །དོན་སྤྱོད་དམ་ཆོས་ཚུལ་བཞིན་བཤད་པའི་
མཐུས། །རང་གཞན་དོན་མཐུན་ཆོས་ལ་ལེགས་སྦྱར་ནས། །གཞན་དོན་ཆོས་བཞིན་རྒྱས་
པར་མཛད་དུ་གསོལ། །ཆོས་ཀྱི་འགལ་རྐྱེན་མཐའ་དག་ཉེར་ཞི་ཞིང༌།
།མཐུན་རྐྱེན་མ་
ལུས་ཕུན་སུམ་ཚོགས་གྱུར་ནས། །གང་དང་གང་ལ་ཐུབ་པས་རབ་བསྔགས་པའི། །དགེ་
བ་དེ་དག་རྒྱས་པར་མཛད་དུ་གསོལ། །ཐུབ་དབང་འཕགས་པའི་ཚོགས་ཀྱི་བྱིན་རླབས་
དང༌། །ཆོས་ཀུན་དེ་བཞིན་ཉིད་ཀྱི་བདེན་པ་དང༌། །བདག་གི་ལྷག་བསམ་རྣམ་པར་དག་
པའི་མཐུས། །ཇི་ལྟར་གསོལ་བ་བཏབ་བཞིན་འགྲུབ་གྱུར་ཅིག །ཅེས་གསོལ་བ་དྲག་ཏུ་གདབ་བོ། །
འདི་ཉིད་རྗེ་རྡོ་རྗེ་འཆང་གི་བཀའ་འབུམ་ནས་བཤུས་པ་ཡིན་པས་ཆོས་སྤྱོད་པར་མ་དང་མ་མཐུན་ཀྱང་དག་པའི་རྒྱུ་མཚན་

གོ་བ་ཅན་གྱིས་ཤེས་སོ། །
དེ་ནས་ནོངས་པ་བཟོད་པར་གསོལ་བ་ནི། སྟོན་པ་ཐུབ་པའི་དབང་པོ་དང༌། གནས་བརྟན་ཆེན་
པོ་བཅུ་དྲུག་འཁོར་དང་བཅས་པ་བདག་ལ་དགོངས་སུ་གསོལ། བདག་ཅག་དུས་ངན་པའི་
སེམས་ཅན་སྤྱོད་པ་དམན་ཞིང་མ་དག་པས། །མ་འཚལ་བ་དང་བག་མ་མཆིས་པའི་དབང་
གིས་ལུས་ངག་ཡིད་གསུམ་གྱི་སྤྱོད་པ་ཉོན་མོངས་པ་དང་འདྲེས་པ་དང༌། མཆོད་པའི་དངོས་
པོ་ཆུང་ཞིང་ངན་པ་དང༌། གཙང་སྦྲ་མ་ཕྱེད་པ་དང༌། ཆོ་ག་བཞིན་དུ་མ་ལྕོགས་པ་ལ་
སོགས་པ་འཁྲུལ་ཞིང་ནོངས་པའི་ཚོགས་ཅི་མཆིས་པ་ཐམས་ཅད་འཕགས་པ་ཐུགས་རྗེ་
ཆེན་པོ་དང་ལྡན་པ་རྣམས་ལ་བཟོད་པར་གསོལ་ཞིང་མཆིས་ན་ཐུགས་བརྩེ་བར་དགོངས་

38

གནས་བརྟན་བཅུ་དྲུག་བཅས་ལ་ཕྱག་མཆོད་གསོལ་བ་གདབ་པའི་ཆོ་ག
ཏེ་བཟོད་པར་བཞེས་ཤིང་འཕྲལ་དང་ཡུན་དུ་བདག་ཅག་རྣམས་ལ་སྒྲིབ་པར་མི་འགྱུར་
བར་མཛད་དུ་གསོལ། མ་འབྱོར་པ་དང་ཉམས་པ་དང༌། །གང་ཡང་བདག་རྨོངས་བློ་ཡིས་
ནི༑ ༑བགྱིས་པ་དང་ནི་བགྱིད་སྩལ་གང༌། །དེ་ཡང་བཟོད་པར་མཛད་དུ་གསོལ། །དེ་ནས་
རྟེན་ཡོད་ན། འདིར་ནི་རྟེན་དང་ལྷན་ཅིག་ཏུ། །འགྲོ་བའི་དོན་དུ་བཞུགས་ནས་ཀྱང༌། །ནད་
མེད་ཚེ་དང་དབང་ཕྱུག་དང༌། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་
བཛྲ་ཡི་སྭཱ་ཧཱ། ཞེས་བརྗོད་ཅིང་མེ་ཏོག་གཏོར་བས་བརྟན་བཞུགས་དང༌། མེད་ན། ཁྱེད་ཀྱིས་སེམས་ཅན་

དོན་ཀུན་མཛད། །ཅེས་སོགས་ཀྱིས་གཤེགས་གསོལ་བྱའོ། །
སྐལ་པ་མཉམ་པའི་གདུལ་བྱ་སྨིན་མཛད་པ། །མཉམ་མེད་བླ་མ་མཆོག་གི་བཀྲ་ཤིས་ཤོག
དུས་གསུམ་རྒྱལ་བ་སྲས་བཅས་ཐུགས་རྗེ་ཡིས། །ཉན་ཐོས་ཚུལ་དུ་སྲིད་པ་ཇི་སྲིད་བར། །
བསྟན་པ་སྐྱོང་ཞིང་འགྲོ་བའི་དོན་མཛད་པ། །གནས་བརྟན་ཆེན་པོ་རྣམས་ཀྱི་བཀྲ་ཤིས་
ཤོག །ཟབ་ཅིང་རྒྱ་ཆེ་གཟིགས་པ་པོ། །ཡུལ་འཁོར་སྲུང་དང་འཕགས་སྐྱེས་པོ། །སྤྱན་མི་
བཟང་དང་རྣམ་ཐོས་སྲས། །རྒྱལ་ཆེན་བཞི་ཡི་བཀྲ་ཤིས་ཤོག །འགྲོ་བའི་བླ་མ་ཤཱཀྱ་སེང་
གེ་ཡི། །བདག་རྐྱེན་ལས་བྱུང་རྒྱུ་འབྲས་བསྟན་གཉིས་ཀྱི། །བཤད་སྒྲུབ་རྒྱུན་བཟང་རིས་
སུ་མ་ཆད་པ། །ཀུན་ཀྱང་དར་ཞིང་རྒྱས་པའི་བཀྲ་ཤིས་ཤོག །བསྟན་པའི་བདག་པོ་དཔལ་
ལྡན་ས་སྐྱ་པ་གང་མོས་ཁ་བསྒྱུར། སོགས་དང༌།། །འགྲོ་བའི་བླ་མ་སོགས། རབ་འབྱམས་ཕྱོགས་
།ཚོགས་
དེ་ནས་ཤིས་པ་བརྗོད་པ་ནི། ཆེ་བའི་ཆེ་མཆོག་སོགས་ནས་བདེ་སྐྱིད་ལྡན་པར་ཤོག
གཉིས་མཐར་ཕྱིན་དུས་གསུམ་རྒྱལ་བ་ཡི། །ཕྲིན་ལས་སྒྲུབ་ཅིང་ཡོན་ཏན་རྣམ་དབྱེར་མེད།

།
།
བཅུའི་སོགས་དང༌། ཨེ་ཝཾ་ཆོས་ལྡན་གཙོར་གྱུར་ཆོས་གྲྭ་ཀུན། །འདུས་ཚོགས་ལི་ཁྲིའི་རྒྱ་མཚོ་
ལྟར་རྒྱས་ཤིང༌། །ཆོས་སྤྱོད་རླབས་ཕྲེང་སྲིད་པའི་རྩེར་འཕྱུར་བས། །བདུད་སྡེའི་གྲོང་ཁྱེར་
འཇིག་པའི་བཀྲ་ཤིས་ཤོག །མ་ཕམ་ཆོས་ཀྱི་བླ་མ་གཡག་རོང་གཉིས། །རིག་པའི་དབང་
ཕྱུག་གྲགས་པ་བཟང་པོ་དང༌། །སྡེ་སྣོད་འཛིན་པའི་གཙུག་རྒྱན་རྫོང་དཀར་བའི། །བསྟན་
39

གངས་ཅན་རིག་བཅུད་ལས། དཔོན་སློབ་ངག་དབང་ལེགས་གྲུབ་ཀྱི་གསུང་པོད་འབུམ་བཞི་པ།

པ་སླར་ཡང་དར་བའི་བཀྲ་ཤིས་ཤོག །ཐུབ་པའི་རྒྱལ་ཚབ་འཇམ་དབྱངས་ས་སྐྱ་པའི། །
ལྟ་གྲུབ་འཁྲུལ་མེད་སེང་གེའི་ང་རོ་ཡིས། །ཕས་རྒོལ་གླང་པོའི་གླད་འགེམས་གོ་རམ་ཆེའི། །
རིང་ལུགས་ཕྱོགས་རྒྱར་འབར་བའི་བཀྲ་ཤིས་ཤོག །གང་གི་ཞབས་སེན་ཡིད་ལ་དྲན་ཙམ་
གྱིས། །ཕྱི་ནང་བདུད་ལས་རྒྱལ་བའི་དཔལ་ཡོན་ཅན། །རྡོ་རྗེ་འཆང་དངོས་ཚར་པ་ཆོས་
ཀྱི་རྗེའི། །བསྟན་པ་ཕྱོགས་བཅུར་རྒྱས་པའི་བཀྲ་ཤིས་ཤོག །བསྟན་པའི་དཔལ་གྱུར་བླ་
མའི་ཞབས་པད་བརྟན། །བསྟན་འཛིན་སྐྱེས་བུས་ས་སྟེང་ཡོངས་ལ་ཁྱབ། །བསྟན་པའི་
སྦྱིན་བདག་མངའ་ཐང་འབྱོར་པ་རྒྱས། །བསྟན་པ་ཡུན་རིང་གནས་པའི་བཀྲ་ཤིས་ཤོག །
མི་འགྱུར་ལྷུན་པོ་སོགས། ཉིན་མོ་བདེ་ལེགས་སོགས་བརྗོད་ཅིང་མེ་ཏོག་གི་ཆར་དབབ་བོ། །
བསྟན་པ་འཛིན་འདོད་ལྷག་བསམ་དཀར་ལྡན་དང༌། །གང་དག་དོན་གྱིས་དབེན་ཀྱང་ཁས་འཆེ་རྣམས། །བསྟན་
པའི་གཙོ་བོ་བསྟན་སྐྱོང་བཅས་པ་ལ། །གསོལ་གདབ་ཚུལ་འདི་ལས་དང་ལས་འདྲ་ཟུང༌། །འདི་ཀོས་ཕན་དང་ཕན་པའི་
གཟུགས་བརྙན་དུ། །འགྱུར་བ་དེ་དང་དེ་འདྲའི་གང་ཟག་ལ། །རག་མོད་བརྩམས་པའི་དགེ་བ་བཅོས་མིན་དེ། །འགྲོ་ཀུན་
ཐུབ་པའི་ཡེ་ཤེས་རྟོགས་ཕྱིར་བསྔོ། །བསོད་ནམས་རྫོགས་ལྡན་སྤྲིན་གྱི་དུས་སྟོན་གྱིས། །འཇིག་རྟེན་གསུམ་དུ་ཤིས་པ་སྒྲུབ་
པ་དང༌། །དགེ་འདུན་སྡེ་རྣམས་ཐུགས་མཐུན་ཁྲིམས་གཙང་ཞིང༌། །འཁོར་ལོ་གསུམ་གྱིས་བསྟན་པ་སྐྱོང་གྱུར་ཅིག །ཅེས་
ཐུབ་དབང་གནས་བརྟན་བཅས་ལ་ཕྱག་མཆོད་གསོལ་བ་གདབ་པའི་ཆོ་ག་ཐུབ་བསྟན་རྒྱས་པའི་དཔལ་ཡོན་ཀུན་འབྱུང་
ཞེས་བྱ་བ་འདི་ནི། མཆིམས་ཐམས་ཅད་མཁྱེན་པ་ནམ་མཁའ་གྲགས་ཀྱི་ཆོ་གར། ལྷ་བཀོད་དུས་སྒྲ་གཅན་འཛིན་ནས་མགོ་
བརྩམས་ཞིང༌། གསོལ་བ་གདབ་དུས་ཡན་ལག་འབྱུང་གིས་ཐོག་དྲངས་པ་འདི་འཕགས་ཆེན་གྱི་གསུང་དགོངས་གཞི་ཁྱད་
པར་ཅན་ཡོད་པ་གོར་མ་ཆག་པས་མ་བཅོས་པ་གཞིར་བཟུང༌། གནས་བརྟན་རྟོགས་བརྗོད་དང༌། ཆོ་ག་ཕྱི་མ་རྣམས་ལ་
དཔྱད་ཅིང་ངག་འདོན་བདེ་བའི་རིགས་འགའ་ཞིག་བླངས་ཏེ། རྒྱལ་ཁམས་པ་ངག་དབང་བློ་གྲོས་སྙིང་པོ་གཞན་ཕན་མཐའ་
ཡས་པའི་འོད་ཟེར་ཞེས་བོད་པས། མེ་འབྲུག་དབོ་ཟླའི་དཀར་ཕྱོགས་ཀྱི་རྒྱལ་བ་གཉིས་པའི་ཚེས་ལ་མདོ་སྨད་ལྷུན་གྲུབ་
སྟེང་གི་ཆོས་གྲྭར་སྦྱར་བའོ།། །།
40